Poliisi on jatkanut epäillyn räjähderikoksen tutkintaa Kemissä.

Takajärven kaupunginosassa sijaitsevasta kerrostaloasunnosta takavarikoitiin sunnuntaina tuntikausia kestäneessä poliisin operaatiossa useita erilaisia kemikaaleja, joista saattaa olla mahdollista sekoittaa räjähdysainetta, kertoo tutkintaa johtava rikoskomisario Pekka Filppula.

Hänen mukaansa viranomaiset käyvät nyt läpi, olisiko aineista mahdollista sekoittaa räjähdettä ja jos on, niin minkälaista. Lisää tietoa saataneen tämän viikon kuluessa.

Asunnossa oli myös välineitä, joita olisi mahdollista käyttää aineiden sekoitteluun, Filppula sanoo.

Hänen mukaansa poliisin partio oli mennyt asuntoon toisen tehtävän vuoksi ja havainnut sisällä epäilyttäviä aineita ja välineistöä. Poliisit oli soitettu paikalle häiriön vuoksi.

Rikoksesta epäilty on kantasuomalainen mies, Filppula kertoo. Häntä ei ole otettu kiinni, mutta miehen olinpaikka on poliisin tiedossa.

Takajärven operaatiosta ei aiheutunut sivullisille vaaraa sunnuntaina, poliisi kertoi.